IRENA ČMER

Irena Čmer je rojena leta 1955 v Zadobrovi pri Celju. Končala je tehniško šolo gradbene smeri in do upokojitve delala v Razvojnem centru Celje na področju projektiranja arhitekture. Leta 2011 se je vpisala na Akademijo za likovno umetnost in oblikovanje v Ljubljani. Študirala je pod mentorstvom profesorjev Bojana Gorenca in Zmaga Lenardiča. Leta 2015 je diplomirala in postala diplomirana slikarka. Živi in ustvarja v Škofji vasi.

**Poleg slikanja že vrsto let poje v Mešanem komornem pevskem zboru Celje. Rada posluša glasbo, hodi v gledališče, navdušujejo jo tudi filmi.**

Irena Čmer se nam bo danes predstavila z likovnimi deli, ki tematizirajo stičišče urbane in ruralne krajine. Ko si mesto in podeželje podata roke, se izrazi kontrast dveh različnih časovnih zasnov urejanja arhitekturnega okolja. Kontrast stare in nove arhitekture, ki morata bivati sočasno v na novo »sestavljenem« prostoru, se zdi večkrat samoumeven in prezrt. Kljub temu takšno sobivanje ponuja Ireni Čmer svežo likovno vsebino, ki se napaja iz njene arhitekturne izkušnje, saj je vrsto let delovala na področju arhitekturnega oblikovanja. Sodelovala je pri mnogih arhitekturnih projektih, od začetnih skic do izrisa načrtov ter same realizacije objekta v prostoru. Ves ta čas je pri svojem delu, tako kot tudi še danes, uporabljala fotografski aparat kot zvesti pripomoček v procesu dela in ustvarjanja.

Pri svojem delu Irena Čmer opazuje interakcijo okolja in arhitektur, ki so bile grajene v različnih časovnih obdobjih. Delo z naslovom »*Vojnik*« je ravno takšen motiv, ki tematizira odnos in sobivanje stare ter nove arhitekture. Njeno pozornost privlačijo tudi letni časi, vremenski pojavi in različne ure dneva, ki ponujajo pester nabor svetlobnih učinkov. Takšen motiv, ki izrazito poudarja svetlobni učinek, je motiv z naslovom »*Bencinski servis«.* Bencinski servis v dežju s svojim svetlobnim žarjenjem vabi gledalca/popotnika k obisku ali postanku.

Za motive, ki se pojavljajo v delu Irene Čmer, sama pravi, da niso presenetljivi, so le zanimivi ter so preproste vedute v krajini. Večina motivov, ki so predstavljeni na tej razstavi, je avtorskih in so nastali s pomočjo fotografije. Nekaj motivov pa izvira iz skoraj neskončnega bazena svetovnega spleta.

Irena Čmer se ima za slikarko realizma, a hkrati realizem presega, saj motiv občasno »rekonstruira« s pomočjo različnih tehnoloških procesov slikanja. S tehnološkimi procesi motiv na novo »sestavi, kolažira« in s tem spremeni oziroma doda ali razširi vsebino. Izraziti tehnološki procesi so predvsem kolažirana/sestavljena podoba, odtiskovanje zrcalnega motiva na platno v kombinaciji s slikanjem ter zamegljena ali »blurana« podoba.

Dela, ki uporabljajo tovrstni proces, so motivi z naslovoma »*Vitanje«, »Hofer na travniku«* ter triptih *»McDonald's«.* V teh delih Irena Čmer realizem preseže in ga napolni z novimi pomeni, saj gledalcu omogoči dodajanje lastne interpretacije vsebine.

To je možno zaradi konflikta, ki nastane pri združevanju različnih realističnih vložkov, ki so na novo združeni v kolažirano podobo ali barvno situacijo. Gledalec se nič več ne osredotoča samo na slikarsko spretno in realistično upodobljene motive, ampak je prisiljen k poglobljenemu razmišljanju o novih povezavah s vsebino, ki mu je ponujena. Vse skupaj je še dodatno podkrepljeno z močnimi svetlo temnimi kontrasti ter intenzivnimi barvnimi odnosi, ki dajejo močan zagon svetlobnim učinkom, ki sprožajo v gledalcu fascinacijo nad njimi.

Irena Čmer se nam poleg prej opisanih del predstavlja tudi s skulpturo/reliefom, izdelanim iz plišastih igrač ter motivi človeške figure na papirju, ki so nastali v procesu študija na Akademiji za likovno umetnost in oblikovanje v Ljubljani.

Za zaključek še besede Irene Čmer: *»Luči so predvsem zato, da vas prevzamejo.«*

*Akademski slikar mag. Uroš Potočnik*